
ΠΕΡΙΛΗΨΗ

Η εργασία αυτή πραγματεύεται την έννοια της διδασκαλίας των μαθηματικών μέσω της παιδικής λογοτεχνίας για την εκπαίδευση παιδιών αποκλεισμένων ομάδων. Προσδιορίζει παιδαγωγικούς τρόπους ώστε να διδάξουμε μαθηματικά όλα τα παιδιά, ανεξάρτητα από το φύλο, τη θρησκεία, τον πολιτισμό, την καταγωγή και ανεξάρτητα επίσης από τον τρόπο που προσλαμβάνουν και επεξεργάζονται τον κόσμο. Στόχος μας είναι η μάθηση μέσα από την κοινωνική αλληλεπίδραση και συνεργασία με έμφαση σε αξίες όπως η αλληλεγγύη, η δικαιοσύνη, ο σεβασμός και η αξιοπρέπεια. Η παιδική λογοτεχνία επιλέχτηκε ως πλαίσιο συνάντησης των μαθημάτων, γιατί, εκτός από την ευχαρίστηση που προσφέρει, συμβάλλει στη γλωσσική, γνωστική και κοινωνική ανάπτυξη, στην καλλιέργεια της φαντασίας και της δημιουργικότητας και στη συνειδητοποίηση της εκάστοτε πολιτιστικής κληρονομιάς.

ABSTRACT

This paper negotiates the significance of teaching mathematics via children's literature to educated children of excluded social teams. It determines pedagogic ways so that we could teach mathematic all children, regardless of sex, religion, culture, origin and regardless of the way that engages and processes the world. Our objective was learning through social interaction and collaboration with accent in values as solidarity, justice, respect and dignity. The children's literature was selected as frame of meeting of courses, because, apart from the pleasure that it offers, it contributes in linguistic, cognitive and social growth, in the culture of imagination and creativity and in the awareness of each cultural heritage.

1 Εισαγωγή


Τα τελευταία χρόνια στο πεδίο έρευνας της μαθηματικής εκπαίδευσης αναπτύχθηκε σχετική βιβλιογραφία (Van de Walle, 2007. Μητακίδου & Τρέσσου, 2002. Τρέσσου, 1997. Τρέσσου & Μητακίδου, 2001. Frankenstein, 1987, 1995, 2006) που υπογραμμίζει τη μετακίνηση της οπτικής του μαθηματικού γραμματισμού από την παραδοσιακή μαθηματική διδασκαλία σε μια σύγχρονη μαθηματική εκπαίδευση που να περιλαμβάνει όλα τα παιδιά, ανεξάρτητα από το φύλο, την καταγωγή, τον πολιτισμό ή τη θρησκεία τους


Όπως είναι γνωστό η παραδοσιακή προσέγγιση της μαθηματικής εκπαίδευσης προσανατολίζεται στην απόκτηση δεξιοτήτων σχετικά με τις αριθμητικές πράξεις, τη μετάδοση γενικευμένων γνώσεων ειδικών ερευνητών ως αδιαμφισβήτητων αληθειών μέσα από ένα σύνολο τύπων και κανόνων προς ένα ομοιογενές μαθητικό πληθυσμό. Σε αντίθεση με την παραδοσιακή προσέγγιση, η σύγχρονη μαθηματική εκπαίδευση βασίζεται σε μια εκπαιδευτική πολιτική για το περιεχόμενο, τις μεθόδους και τις στρατηγικές διδασκαλίας των μαθηματικών με βάση τα προσωπικά βιώματα όλων των μαθητών, τις εμπειρίες, την ενεργητική συμμετοχή, τη συνεργατική μάθηση και την κοινωνική ισότητα. 


Στόχος δηλαδή είναι όλα τα παιδιά να νιώθουν ότι τα μαθηματικά που διδάσκονται έχουν νόημα γι’ αυτά. Ταυτόχρονα η νέα παιδαγωγική των μαθηματικών επιδιώκει να προσφέρει δυνατότητες ανάπτυξης της μαθηματικής σκέψης, της μαθηματικής αντίληψης και της πολυχρησιμοποιημένης μεθόδου «λύση προβλήματος» σε όλα τα παιδιά. Η σύγχρονη παιδαγωγική των μαθηματικών εστιάζεται στην ανάπτυξη της δημιουργικής σκέψης στα παιδιά, με ταυτόχρονη καθοδήγηση των παιδιών στην εύρεση και ομαδοποίηση των μαθηματικών προβλημάτων και στην επίλυση αυτών.


Έρευνες που έχουν πραγματοποιηθεί (Μεσογειακό παρατηρητήριο μετανάστευσης, 2004) καταγράφουν πως ο μαθητικός πληθυσμός στα σημερινά σχολικά περιβάλλοντα παρουσιάζει μια πολυπολιτισμική διάσταση. Όμως για να χαρακτηριστεί μια τάξη ως πολυπολιτισμική δεν αρκεί μόνο αυτό, αλλά θα πρέπει να λαμβάνονται υπόψη, από τους ιθύνοντες της εκπαιδευτικής πολιτικής για τη μαθηματική εκπαίδευση, τα δικαιώματα των μειονοτήτων στις διαφορετικές συνθήκες και προϋποθέσεις μάθησης, στα διαφορετικά ενδιαφέροντα και ανάγκες.

Σ’ ένα εκπαιδευτικό σύστημα, όπως αυτό της Ελλάδας, που απλά θεωρείται ότι παρέχει ίσες δυνατότητες μαθηματικού γραμματισμού στον καθένα και στην καθεμιά, χωρίς στην πραγματικότητα να τις διασφαλίζει και να τις εξασφαλίζει, η ικανοποίηση των υποκειμενικών αναγκών των μαθητών και μαθητριών αποτελεί σίγουρα μια ουτοπία.

Η παιδαγωγική όμως ως επιστήμη διακηρύσσει ότι αυτό που φαντάζει ως ουτοπία, δηλαδή η ισότιμη μόρφωση όλων των παιδιών (Τσιάκαλος, 2003) και στην περίπτωσή μας του μαθηματικού αλφαβητισμού είναι μια εφικτή υπόθεση. Η συμβολή των μάχιμων εκπαιδευτικών στην περίπτωσή αυτή είναι απαραίτητη ώστε αυτή η θέση να γίνει πραγματικότητα, ενδυναμώνοντας τη μαθηματική εκπαίδευση, με σκοπό να γίνει δυνατή η ικανοποίηση των υποκειμενικών αναγκών όλων των μαθητών και μαθητριών.

Εξάλλου η παιδαγωγική είναι γεμάτη ελπίδα και το να είναι ουτοπικός κανείς, σύμφωνα με τον Freire (1970), δε σημαίνει απλά ότι είναι ιδεαλιστής  ή μη πρακτικός, αλλά περισσότερο ότι ασχολείται με την καταγγελία της εκμεταλλευτικής, καταπιεστικής πραγματικότητας και αναγγέλλει τη μεταμόρφωσή της σε δημοκρατική (Γρόλλιος κ.ά., 2003).

2 Κοινωνικός αποκλεισμός

Ως κοινωνικός αποκλεισμός ορίζεται η παρεμπόδιση στην απορρόφηση των δημόσιων και κοινωνικών αγαθών, όπως αυτά της εκπαίδευσης, η έλλειψη των οποίων οδηγεί συνήθως και στην οικονομική ανέχεια. (Τσιάκαλος, 1995 · Tsiakalos, 1997 · Τσιάκαλος, 1998. Τσιάκαλος, 2000).

Το σχολείο αποτελεί ένα πολυπολιτισμικό περιβάλλον, και χωρίς την παρουσία παιδιών μειονοτήτων, αν σκεφτούμε πως ενσωματώνει παιδιά με εντυπωσιακά διαφορετικό πολιτισμικό, γλωσσικό, κοινωνικό υπόβαθρο, ήδη διαμορφωμένο από τις οικογένειές τους. Όλα αυτά διαφέρουν, όχι μόνο στη φυσική ρύθμιση και στους ανθρώπους με τους οποίους το παιδί θα αλληλεπιδράσει, αλλά και στις δραστηριότητες, τις προσδοκίες, τους κανόνες και τους τρόπους συμπεριφοράς (Myers, 1992). 

Παρόλα αυτά χιλιάδες παιδιά μειονοτικών ομάδων που θα μπουν στο δημοτικό σχολείο για πρώτη φορά αυτό το έτος αναμένεται να μιλήσουν σε μια άγνωστη γλώσσα για αυτά, να συσχετιστούν με μια μεγάλη και παράλληλα άγνωστη ομάδα παιδιών της ηλικία τους, να αντιμετωπίσουν μόνιμες διακρίσεις που γίνονται σε βάρος τους, να διδάσκονται μαθηματικά με αφηρημένα σύμβολα και να κάνουν άλλα πράγματα που δεν είναι μέρος της καθημερινότητάς τους. Η ανικανότητα να αντιμετωπιστούν αυτές οι διαφορές στη μαθηματική εκπαίδευση θα καταστήσει τη νέα εμπειρία των παιδιών αυτών με τα μαθηματικά δύσκολη έως και τραυματική.

2.1 Σχολικός αποκλεισμός παιδιών μειονοτήτων 

Το σχολείο που από τη βάση του ακόμα πρέπει να θεωρείται θεσμός κοινωνικής και πολιτισμικής ένταξης παιδιών ειδικών ομάδων και μειονοτήτων, όπου σε αυτό θα έχουν πρόσβαση αυτονόητα όλα τα παιδιά, λειτουργεί ως ισχυρός μηχανισμός κοινωνικού αποκλεισμού (Τρέσσου, 1997).

Από τα µέσα της δεκαετίας του 1990 υπήρξε µια εµφανής αύξηση του αριθµού των µαθητών και μαθητριών μειονοτικών ομάδων που απλά ενσωματώθηκαν στο εκπαιδευτικό σύστηµα της χώρας, χωρίς όμως να γίνει προσπάθεια να ενταχθούν σε αυτό. 

Το Υπουργείο Παιδείας έχει δηµοσιεύσει στοιχεία για το σχολικό έτος 2002-3 στα οποία εµφανίζονται 97.000 αλλοδαποί µαθητές και 31.000 παλιννοστούντες /οµογενείς µαθητές (πηγή: Μεσογειακό παρατηρητήριο μετανάστευσης). Και στις δύο περιπτώσεις, η πλειοψηφία των µαθητών ανήκει στην πρωτοβάθµια εκπαίδευση. Τα στοιχεία για τους αλλοδαπούς µαθητές είναι αποσπασµατικά και διακρίνονται από ασυνέχεια.  

Πολλές όπως είναι εκείνες οι περιπτώσεις παιδιών που περιθωριοποιούνται στα σχολεία. Για παράδειγμα, παιδιά που δεν μπορούν να χρησιμοποιήσουν τη μητρική τους γλώσσα στο σχολείο και κατά συνέπεια η εκπαίδευσή τους δεν έχει νόημα και προοπτική (Τσιάκαλος, 2000).

Στην περίπτωση του σχολικού αποκλεισμού των παιδιών μειονοτήτων ωστόσο, ο αποκλεισμός ενισχύεται επιπρόσθετα και από το χαμηλό οικονομικό υπόβαθρο της οικογένειας των παιδιών, τον αναλφαβητισμό και τη μη γνώση της ελληνικής γλώσσας από τους γονείς. Σημαντικός παράγοντας σχολικής περιθωριοποίησης επιπλέον είναι κάποιες φορές η διαφορετική θρησκεία και ο διαφορετικός πολιτισμός των μειονοτικών μαθητικών ομάδων.

Αξίζει εδώ να αναφέρουμε το Φινλανδικό μοντέλο εκπαίδευσης, ως παράδειγμα αναλυτικού προγράμματος, που υποστηρίζει θεωρητικά και πρακτικά τη διαφορετικότητα των παιδιών. Αναγνωρίζοντας ουσιαστικά και τυπικά ότι η μητρική γλώσσα αποτελεί σημαντικό στοιχείο του πολιτισμού, αλλά και της εκπαιδευτικής διαδικασίας, δίνει τη δυνατότητα στα παιδιά να διδάσκονται τα μαθήματα στη μητρική τους γλώσσα. Έτσι, οι γλωσσικές μειονότητες αποκτούν δυνατότητες ισοδύναμες με εκείνες των υπόλοιπων μαθητών και μαθητριών.


Οι θεμελιώδεις αξίες της βασικής εκπαίδευσης του Φινλανδικού μοντέλου εκπαίδευσης είναι τα ανθρώπινα δικαιώματα, η ισότητα, η δημοκρατία, η διαφύλαξη της περιβαλλοντικής βιωσιμότητας και η υποστήριξη της πολυπολιτισμικότητας. Η βασική εκπαίδευση προάγει την υπευθυνότητα, την αίσθηση της κοινότητας και το σεβασμό των ατομικών δικαιωμάτων και της προσωπικής ελευθερίας.


Η βάση της εκπαίδευσης της Φινλανδίας είναι ο πολιτισμός. Στη διδασκαλία των μαθηματικών λαμβάνονται υπόψη, τα εθνικά και τοπικά χαρακτηριστικά γνωρίσματα, οι εθνικές γλώσσες, οι δυο εθνικές εκκλησίες, οι Σάμι ως αυτόχθονες και οι εθνικές μειοψηφίες. Η παιδαγωγική των μαθηματικών λαμβάνει υπόψη τη διαφοροποίηση του Φινλανδικού πολιτισμού μέσω της άφιξης ανθρώπων από άλλους πολιτισμούς. Η μαθηματική εκπαίδευση βοηθάει την ενίσχυση της ατομικής πολιτιστικής ταυτότητας των μαθητών και μαθητριών δίνοντας μεγάλη σημασία στον ατομικό ρόλο του καθενός και της καθεμιάς στη Φινλανδική κοινωνία και στον κόσμο που παγκοσμιοποιείται.


Η βασική εκπαίδευση στο συγκεκριμένο κράτος βοηθάει να αναπτυχθεί η ισότητα ανάμεσα  στις γεωγραφικές περιοχές και  ανάμεσα στα άτομα. Στη διδασκαλία,  λαμβάνεται υπόψη η ποικιλία των υποκειμένων μάθησης και προωθείται η ισότητα των δύο φύλων δίνοντας στα κορίτσια και τα αγόρια την ευκαιρία να δραστηριοποιηθούν στη βάση των ίσων δικαιωμάτων και ευθυνών στην κοινωνία, στην επαγγελματική και στην οικογενειακή ζωή. Στη βασική εκπαίδευση, η διδασκαλία σε διαφορετικά μαθήματα δεν επιβάλλεται και είναι πολιτικά ουδέτερη.

2.2 Τα μαθηματικά ως μια διεθνής γλώσσα; 

Επικρατούν ακόμα αντιλήψεις από την εκπαιδευτική και όχι μόνο κοινότητα ότι τα μαθηματικά είναι ένα ξεχωριστό γνωστικό αντικείμενο το οποίο δε συνδέεται σε καμία περίπτωση με τη γλώσσα διδασκαλίας. Την άποψη αυτή τη στηρίζουν στο επιχείρημα ότι τα μαθηματικά έχουν ένα ξεχωριστό σύστημα κανόνων επικοινωνίας, σε ένα διεθνές μάλιστα επίπεδο. Από την άλλη ο Secada (2002) υποστηρίζει πως ενώ κάποιοι επικαλούνται το επιχείρημα της διεθνούς γλώσσας των μαθηματικών είναι πιο ορθό να δηλώσει κανείς ότι η μαθηματική γλώσσα αναδύεται από την καθημερινή γλώσσα των ανθρώπων. Παράδειγμα που αναφέρει, για να τεκμηριώσει την άποψή του, είναι η φράση είκοσι-πέντε (25), η οποία σημαίνει ακριβώς το ίδιο με τον αραβικό όρο πέντε και είκοσι. 

Έρευνες των Balow (1964). Cleland & Toussaint (1962). και Aiken (1971, 1972) που έχουν πραγματοποιηθεί (στο Μητακίδου & Τρέσσου, 2002) δείχνουν τη σημασία που έχει η γλώσσα στην κατάκτηση της μαθηματικής γνώσης και το ρόλο που παίζει η γλώσσα των μαθηματικών στη μάθηση.

Έτσι λοιπόν τα μαθηματικά για να ανταποκριθούν στον κοινωνικό τους ρόλο, οφείλουν να προάγουν και να υποστηρίζουν όλη τη μαθητική κοινότητα. Παιδιά τα οποία ανήκουν σε διάφορες μειονοτικές ομάδες δεν πρέπει να είναι υποχρεωμένα να προσαρμόζονται στις άκαμπτες παραδοσιακές διδακτικές προσεγγίσεις της μαθηματικής εκπαίδευσης που προσανατολίζονται στην απόκτηση δεξιοτήτων σχετικά με τις αριθμητικές πράξεις, τη μετάδοση γενικευμένων γνώσεων ως αδιαμφισβήτητων αληθειών ειδικών ερευνητών μέσα από ένα σύνολο τύπων και κανόνων. 

Σε αντίθεση, το αναλυτικό πρόγραμμα για τη μαθηματική εκπαίδευση θα πρέπει να εκσυγχρονιστεί αναπροσαρμόζοντας την εκπαιδευτική πολιτική για το περιεχόμενο, τις μεθόδους και τις στρατηγικές διδασκαλίας των μαθηματικών με βάση τα προσωπικά βιώματα των μαθητών και μαθητριών, τις εμπειρίες, την ενεργητική συμμετοχή αυτών, τη συνεργατική μάθηση και την κοινωνική ισότητα. 

Σημαντική, ύστερα από τα παραπάνω, θεωρείται η εφαρμογή μιας αντισταθμιστικής μαθηματικής εκπαίδευσης σε μειονοτικές ομάδες μαθητών και μαθητριών στα σχολικά ιδρύματα της Ελλάδας, έτσι ώστε όταν διδάσκουμε μαθηματικά να τα καταλαβαίνουν όλα τα παιδιά.

Ας μη ξεχνάμε πως η ίδια η ιδέα της ισότητας των ευκαιριών βασίζεται σε μια εξισωτική αρχή η οποία αναπαράγει την ανισότητα. Το σχολικό σύστημα αντιμετωπίζοντας όλα τα μαθητευόμενα άτομα όσο άνισα κι αν είναι μεταξύ τους, σαν ίσα, ως προς τα δικαιώματα και τις υποχρεώσεις, ουσιαστικά, επικυρώνει με το βάρος της εγκυρότητάς του τις αρχικές ανισότητες (Κάτσικας & Καββαδίας, 1994).

Ωστόσο υπάρχουν παιδαγωγικοί τρόποι ώστε να διδάξουμε όλα τα παιδιά, ανεξάρτητα από το φύλο, τη θρησκεία, τον πολιτισμό, την καταγωγή και ανεξάρτητα επίσης από τον τρόπο που προσλαμβάνουν και επεξεργάζονται τον κόσμο. Αυτοί οι τρόποι παρεμποδίζονται όμως από γραφειοκρατικές αδράνειες, συντηρητικές ιδεολογίες, συμφέροντα, προκαταλήψεις και άγνοια (Τσιάκαλος, 2003).

3 Εκπαιδευτική παρέμβαση

Με βάση το παραπάνω θεωρητικό υπόβαθρο πιστεύουμε πως το κάθε παιδί έχει δικαίωμα στην κοινή ζωή και την κοινή μάθηση και στόχος μας είναι η αποτελεσματικότερη διεκδίκηση αυτού του δικαιώματος. Το Μάιο του 2007 και για μια εβδομάδα αναλάβαμε ένα τμήμα του 2ου Δημοτικού Σχολείου Ευκαρπίας Θεσσαλονίκης. 

Προσπαθώντας να προσεγγίσουμε τις υπαρκτές δομές της κουλτούρας των παιδιών και πάνω σε αυτές να δομήσουμε ένα σχέδιο εργασίας, με σκοπό να συνδέσουμε το λαϊκό πολιτισμό με τη μαθηματική γνώση, χρησιμοποιήσαμε ως αφετηρία ένα λογοτεχνικό ερέθισμα από το θεματικό σύμπαν των παιδιών. Η συγκεκριμένη παρέμβαση έγινε σε μια πολυπολιτισμική τάξη. Συνεργαζόμασταν για την ανάπτυξη των γνωστικών τους ικανοτήτων τις πρώτες ώρες του ωρολόγιου προγράμματος.

Στόχος της παρέμβασής μας ήταν η μάθηση μέσα από κοινωνική αλληλεπίδραση και συνεργασία με έμφαση σε αξίες όπως τα ανθρώπινα δικαιώματα, η αλληλεγγύη, η δικαιοσύνη, ο σεβασμός και η αξιοπρέπεια. Η λογοτεχνία επιλέχτηκε ως πλαίσιο συνάντησης των μαθημάτων, γιατί, εκτός από την ευχαρίστηση που προσφέρει, συμβάλλει στη γλωσσική, γνωστική και κοινωνική ανάπτυξη, στην καλλιέργεια της φαντασίας και της δημιουργικότητας και στη συνειδητοποίηση της εκάστοτε πολιτιστικής κληρονομιάς.

Προϋπόθεσή μας ήταν η ιστορία να αιχμαλωτίσει την προσοχή και το ενδιαφέρον των παιδιών, καθώς και να ανταποκρίνεται στις παιδαγωγικές επιδιώξεις του/της εκπαιδευτικού. Η ιστορία, η πλοκή, οι χαρακτήρες, ο χώρος και ο χρόνος στον οποίο διαδραματίζονται τα γεγονότα δημιουργούν ευκαιρίες και προσφέρουν δυνατότητες σε εκπαιδευτικό και παιδιά να κάνουν τη μάθηση πολύ πιο προσωπική. Η συγκεκριμένη παρέμβαση θεωρούμε πως μπορεί να αξιοποιηθεί και από άλλους  ή άλλες εκπαιδευτικούς και να διευρυνθεί ανάλογα. Σε συνδυασμό με συστηματικό αναστοχασμό μπορεί να οδηγήσει και σε νέες διδακτικές προσεγγίσεις.

3.1 Σχέδιο εργασίας: το παραμύθι «Η Γάτα Κουμπάρα»

Η ιστορία

Η ιστορία αναφέρεται σε μια γάτα, τη Ρορώ που ζούσε στο σπίτι του κυρ-Παντελή Φυστίκη μαζί με μια ομάδα ποντικών. Μια μέρα λοιπόν, η γάτα η Ρορώ συνάντησε τα ποντικάκια και τους ζήτησε να γίνουν κουμπαράκια, ώστε να μην τα  κυνηγά πια. Τα ποντικάκια συμφώνησαν και έτσι έστησαν με μιας το γλέντι και άρχισαν να χορεύουν. Τότε η γάτα η Ρορώ αφού δεν μπόρεσε να συγκρατηθεί τούς όρμησε για να τα φάει. Τα ποντικάκια εξαφανίστηκαν στη φωλιά τους για να σωθούν. Κάπως έτσι γίνονται τα πράγματα και ξετυλίγεται η ιστορία του παραμυθιού.
Προβληματισμός - Σχεδιασμός 

Ο έντονος προβληματισμός των παιδιών που προέκυψε από την αφήγηση του παραμυθιού «Η γάτα κουμπάρα» προσέφερε την απαραίτητη μαθησιακή ετοιμότητα. Η ταύτιση των μαθητών και μαθητριών με την ομάδα των ποντικών και τις καταστάσεις, η προσπάθεια συμφιλίωσης και τα προσωπικά τους αισθήματα σε σχέση με την αναγνώριση και την κατανόηση προβληματικών συνθηκών οδήγησε στον ακριβή προσδιορισμό του θέματος.

Καθορίσαμε λοιπόν, ως στόχο της εργασίας τη διεπιστημονική μελέτη του θέματος «παιδί» μέσα από τα μαθηματικά, συνδέοντας τις εμπειρίες των μαθητών και μαθητριών και την πραγματικότητα που βιώνουν με τη μαθηματική γνώση, μέσα από διερευνητικές μεθόδους προσέγγισης. Ορίσαμε ενδεικτικό χρονοδιάγραμμα μιας εβδομάδας και σχεδιάσαμε τις ομάδες εργασίας, περιγράφοντας τις δυνατότητες κριτικής ανάλυσης του θέματος με εφόδια την ευέλικτη και συνθετική σκέψη.

Διεξαγωγή δραστηριοτήτων

Αρχικά έγινε αποκωδικοποίηση της ιστορίας σε φυλλάδια με συνοχή γραπτού κειμένου και εικόνας ταυτόχρονα. Με τα φυλλάδια αυτά κατασκευάσαμε υλικό για λεκτικό, μαθηματικό και εικονικό παζλ. Με την κριτική ανάγνωση το παιδί έγινε ισότιμος παραγωγός του νοήματος του κειμένου. Οι τέσσερις ομάδες παιδιών δημιούργησαν το δικό του παραμύθι. Η δύναμη και η εξουσία να γίνουν τα ίδια τα παιδιά συγγραφείς απελευθέρωσε τη φαντασία και τη δημιουργικότητά τους. Οι προτάσεις που προέκυψαν ως αποτέλεσμα διαλόγου και προβληματισμού ήταν αστείες, έξυπνες και ανατρεπτικές.

Λύσαμε πράξεις και προβλήματα για να διαχειριστούμε αριθμητικά δεδομένα με βάση τα ποντικάκια, αλλά και γενικά τους ήρωες που εμφανίζονται στο παραμύθι. Επιπρόσθετα, ασχοληθήκαμε με τον εντοπισμό γεωμετρικών σχημάτων και μεγεθών με αφορμή τις παραστάσεις του παραμυθιού. Η ιστορία εμπλουτισμένη με αριθμητικά στοιχεία δημιούργησε ένα αυθεντικό πλαίσιο για την ανάπτυξη μαθηματικών δραστηριοτήτων. 

Τα παιδιά μέσα από μια διαδικασία συσχετισμών, συζήτησης, δοκιμής και αμφισβήτησης χρησιμοποίησαν τη γλώσσα, για να κατακτήσουν μαθηματικές έννοιες και δεξιότητες. Η επίλυση προβλημάτων που προέκυψαν από την πλοκή ήταν μια διαδικασία εσωτερική της ιστορίας. Η εμπλοκή του παιδιού σε αυτή τη διαδικασία ήταν η φυσική συνέχεια και συνέπεια της εμπλοκής του στην αφήγηση.

Οι μαθηματικές έννοιες δε διδάσκονταν στο πλαίσιο ενός προσχεδιασμένου, αυστηρά δομημένου μαθήματος, αλλά αποτελούσαν το αντικείμενο συζήτησης και προβληματισμού στο πλαίσιο της ιστορίας. Πρόκειται για μια ερευνητική δουλειά στην ανταλλαγή μαθηματικών ιδεών, όπου η ζωντανή περιέργεια των παιδιών πυροδοτεί τη φαντασία και τη δημιουργικότητα (Μητακίδου & Τρέσσου, 2002).


 Έγινε αναπαράσταση σκηνών ενταγμένες στο πλαίσιο των συμφραζομένων του παραμυθιού και δόθηκε ευκαιρία για την προώθηση αυτενέργειας και συνεργασίας καθώς και για τη διεξαγωγή ισότιμου διαλόγου.. Χρησιμοποιώντας το πολιτισμικό και γνωστικό κεφάλαιο των παιδιών ενδυναμώθηκε η δημιουργική αλληλεπίδραση και η συνεργασία.


Αξιολόγηση 

Απολαμβάναμε κάθε νέα γνώση-εμπειρία που προέκυπτε διασκεδαστικά και συλλογικά από τη διαδικασία δράσης. Μετά την τελική αξιολόγηση παρουσιάσαμε με υπερηφάνεια τα αποτελέσματα της δουλειάς μας στα υπόλοιπα τμήματα του σχολείου, επιτυγχάνοντας έτσι την ενδυνάμωση της μειονοτικής πολιτισμικής ομάδας της τάξης. Δημοσιοποιώντας την πορεία μας αποδείξαμε πως η μάθηση και η αναζήτηση αποτελούν μέρος του κόσμου μας και η παιδεία δεν παύει να είναι μια πολιτισμική έκφραση που αναγνωρίζει και σέβεται τις πολιτισμικές ταυτότητες των ανθρώπων, χωρίς να τις κατηγοριοποιεί, να τις κρίνει και να τις αξιολογεί. Οι μέρες κοντά σε αυτά τα παιδιά μας έκαναν να νιώσουμε έντονα μέσα μας το δικαίωμα στο όνειρο σε μια διαλεκτική διδασκαλία, όπου η δημοκρατική σχέση εκπαιδευτικού-παιδιού ήταν σχέση αμοιβαίου σεβασμού, μακριά από «κληρονομημένες» κοινωνικές προκαταλήψεις και αυτονόητες στάσεις και συμπεριφορές (Freire, 2006).

4 Συμπεράσματα 

Η έννοια της παιδαγωγικής των μαθηματικών ταυτίζεται με την υπόσχεση εξανθρωπισμένης κοινωνίας. Η μαθηματική εκπαίδευση είναι ένας σημαντικός μηχανισμός ενσωμάτωσης των περισσότερων παιδιών, αλλά ταυτόχρονα μπορεί να γίνει ισχυρός μηχανισμός κοινωνικού αποκλεισμού για παιδιά μειονοτικών ομάδων.

Όταν αναλάβαμε το τμήμα χρειάστηκε να αναθεωρήσουμε τους τρόπους διδασκαλίας των μαθηματικών και να ανασυγκροτήσουμε μεθόδους προσέγγισης τόσο των μαθητών και μαθητριών όσο και της διδακτέας ύλης, για να ανταποκριθούμε στις απαιτήσεις της νέας κατάστασης.

Για να κερδίσουμε την προσοχή τους στον εκπαιδευτικό και πολιτισμικό προσανατολισμό της τάξης, χρειάστηκε να ακούσουμε τη γλώσσα τους και να μας περιγράψουν τις συνήθειες της κοινωνίας τους.

Δεν σκύψαμε απλά πάνω τους για να τους βοηθήσουμε, μπήκαμε μέσα στην πραγματικότητά τους για να νιώσουμε τις ανάγκες και τις προτεραιότητές τους και να τους πείσουμε πως με την ενεργή συμμετοχή τους στο μορφωτικό, κοινωνικό και πολιτισμικό κεφάλαιο που τους προσφέρει η μαθηματική εκπαίδευση (Frankestein, 1987, 1995, 2006) μπορούν να διεκδικήσουν καλύτερες συνθήκες διαβίωσης, χωρίς οι ίδιοι να απαρνηθούν τη μητρική τους γλώσσα και τη δική τους πολιτισμική κληρονομιά.

Ζούμε την ανατολή μιας πολυπολιτισμικής κοινωνίας και για να προοδεύσουμε μέσα σε αυτήν, πρέπει πρώτα να τη γνωρίσουμε, να την ερμηνεύσουμε και να την κατανοήσουμε. 

Βιβλιογραφία

Γρόλλιος, Γ., Καρανταΐδου, Ρ., Κορομπόκης, Δ., Κοτίνης, Χ., Λιάμπας, Τ. (2003). Γραμματισμός και Συνειδητοποίηση. Αθήνα: Μεταίχμιο

Κάτσικας, Χ. & Καββαδίας, Γ. Κ. (1994). Η Ανισότητα στην Ελληνική Εκπαίδευση. Αθήνα: Gutenberg.

Μεσογειακό παρατηρητήριο μετανάστευσης. (2004). Στατιστικά δεδομένα για τους μετανάστες στην Ελλάδα: Αναλυτική μελέτη για τα διαθέσιμα στοιχεία και προτάσεις για τη συμμόρφωση με το standards της Ευρωπαϊκής Ένωσης. Στο: www.mmo.gr 

Μητακίδου, Σ., Τρέσσου, Ε. & Manna, A. (2006). Η Γάτα Κουμπάρα. Αθήνα: Καλειδοσκόπιο

Μητακίδου, Σ. & Τρέσσου, Ε. (2002). Διδάσκοντας Γλώσσα και Μαθηματικά με λογοτεχνία. Θεσ/νίκη: Παρατηρητής.

Τρέσσου, Ε. (1997). Αποκλεισμός ειδικών ομάδων από την εκπαίδευση και μέσω της εκπαίδευσης. Ποιες ομάδες κινδυνέουν περισσότερο. Στο: πρακτικά συνεδρίου: ”Ανθρώπινη αξιοπρέπεια και κοινωνικός αποκλεισμός: Εκπαιδευτική πολιτική στης Ευρώπη”. Aθήνα, 2-4 Oκτωβρίου 1997, Διοργάνωση: Συμβούλιο της Eυρώπης και Eταιρεία πολιτικού προβληματισμού "Nίκος Πουλαντζάς".
Τσιάκαλος, Γ. (1995). Κοινωνικός αποκλεισμός και αλληλεγγύη. Ο Αγώνας της γυναίκας. τχ. 61-62. Αθήνα: Σύνδεσμος για τα δικαιώματα της γυναίκας.

Τσιάκαλος, Γ. (1998). Κοινωνικός αποκλεισμός ορισμοί, πλαίσιο και σημασία. Στο: Κ. Κασιμάτη (Επιμ). Κοινωνικός αποκλεισμός: η Ελληνική εμπειρία. Αθήνα: Κ.Κ.Μ.Κ.Π.

Τσιάκαλος, Γ. (2000). Οδηγός Αντιρατσιστικής Εκπαίδευσης. Αθήνα: Ελληνικά Γράμματα.

Τσιάκαλος, Γ. (2003). Η υπόσχεση της Παιδαγωγικής. Θεσ/νίκη: Παρατηρητής. 

Freire, P. (1970). Πολιτιστική δράση για την κατάκτηση της Ελευθερίας. Αθήνα: Κέδρος.

Freire, P. (2006). Δέκα επιστολές προς εκείνους που τολμούν να διδάσκουν. (επιμ. Τ. Λιάμπας). Θεσ/νίκη: Επίκεντρο. 

Van de Walle, J. (2007). Διδάσκοντας μαθηματικά. Θεσ/νίκη: Επίκεντρο

Aiken, L. R. (1971). Verbal factors in mathematics learning: A review of research. Journal for Research on Mathematics Education, 2, 304-313.

Aiken, L. R. (1972). Language factors in learning mathematics. Review of
Balow, I, H. (1964). Reading and comptutation ability as determinants of problem solving. Arithmetic Teachers, 11, 18-22.

Cleland, D. L. & Toosaint, I. H. (1962). Interrelationships of reading, listening, arithmetic computation and intelligence. Reading Teachers, 15, 228-231.

Educational Research, 42, (3), 359-385. 

Frankenstein, M. (1987). Critical mathematics education: An application of Paulo Freire’s

epistemology. In I. Shor (Ed.), Freire for the classroom: A sourcebook for liberatory teaching (pp.180-210). New Hampshire, USA: Boyton and Cook. 

Frankenstein, M. (1995). Equity in mathematics education: Class in the world outside the class. In W.Secada, E. Fennema, & L. Adajian (Eds.), New directions for equity in athematics education (pp.165-190). Cambridge, USA: Cambridge University Press.
Frankenstein, M. (υπό έκδοση). Developing a Critical Mathematical Literacy: Through Real Real – Life Math Word Problems. Philosophy of Mathematics Education.

Myers, R. (1992). The Twelve Who Survive - Strengthening Programmes of Early Childhood Development in the Third World. London and New York: Routledge.

Tsiakalos, G. (1997). Human dignity, social exclusion and education in Europe. Paper at International conference “Human dignity and social exclusion. Education in Europe”. Athens, 2-4 October 1997. Council of Europe.

